CELEX: 31983R1186
Language: el
Date: 1983-05-18 00:00:00
Title: Κανονισμός (ΕΟΚ) αριθ. 1186/83 της Επιτροπής της 18ης Μαΐου 1983 για τροποποίηση, όσον αφορά τις μεταβατικές διατάξεις που εφαρμόζονται στην Ελλάδα, του κανονισμού (ΕΟΚ) αριθ. 1726/70 περί των λεπτομερειών της χορηγήσεως πριμοδοτήσεως του καπνού σε φύλλα

Avis juridique important

|

31983R1186

Κανονισμός (ΕΟΚ) αριθ. 1186/83 της Επιτροπής της 18ης Μαΐου 1983 για τροποποίηση, όσον αφορά τις μεταβατικές διατάξεις που εφαρμόζονται στην Ελλάδα, του κανονισμού (ΕΟΚ) αριθ. 1726/70 περί των λεπτομερειών της χορηγήσεως πριμοδοτήσεως του καπνού σε φύλλα  

Επίσημη Εφημερίδα αριθ. L 129 της 19/05/1983 σ. 0023 - 0024

***** ΚΑΝΟΝΙΣΜΟΣ (ΕΟΚ) αριθ. 1186/83 ΤΗΣ ΕΠΙΤΡΟΠΗΣ  της 18ης Μαΐου 1983  για τροποποίηση, όσον αφορά τις μεταβατικές διατάξεις που εφαρμόζονται στην Ελλάδα, του κανονισμού (ΕΟΚ) αριθ. 1726/70 περί των λεπτομερειών της χορηγήσεως πριμοδοτήσεως του καπνού σε φύλλα  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 727/70 του Συμβουλίου της 21ης Απριλίου 1970 περί δημιουργίας κοινής οργανώσεως αγοράς στον τομέα του ακατέργαστου καπνού (1), όπως τροποποιήθηκε τελευταία από τον κανονισμό (ΕΟΚ) αριθ. 1461/82 (2), και ιδίως το άρθρο 3 παράγραφος 3,  Εκτιμώντας:  ότι ο κανονισμός (ΕΟΚ) αριθ. 1726/70 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2825/82 (4), εξαρτά την παροχή προκαταβολής από την πριμοδότηση από τη σύναψη σύμβασης καλλιέργειας ή από την υπογραφή δήλωσης καλλιέργειας·  ότι ο κανονισμός (ΕΟΚ) αριθ. 2825/82 της Επιτροπής προβλέπει την πληρωμή προκαταβολής από την πριμοδότηση για τον καπνό των συγκομιδών 1981 και 1982 που καλλιεργείται στην Ελλάδα και υποβάλλεται στη χώρα αυτή σε εμπορική επεξεργασία και συσκευασία, ακόμη και αν δεν υπάρχει σύμβαση καλλιέργειας ή δήλωση καλλιέργειας· ότι η προκαταβολή από το ποσό της πριμοδότησης είναι δυνατόν να ζητηθεί μέχρι τις 31 Δεκεμβρίου 1983·  ότι το σύστημα συμβάσεων που προβλέπεται από τον κανονισμό (ΕΟΚ) αριθ. 1726/70 δεν είχε εφαρμοστεί στην Ελλάδα πριν από την ένταξή της στην Κοινότητα· ότι είναι προφανές ότι, λόγω αφενός της πρακτικής που υπάρχει στην Ελλάδα, και, αφετέρου, της σημαντικής προσπάθειας που πρέπει να καταβληθεί προς ενημέρωση των ενδιαφερόμενων οικονομικών φορέων, δεν είναι αυτοί σε θέση να προσαρμοστούν σύντομα στις προδιαγραφές του κανονισμού (ΕΟΚ) αριθ. 1726/70· ότι πρέπει, ως εκ τούτου, να διατηρηθεί η εν λόγω παρέκκλιση για τον καπνό των συγκομιδών 1983 και 1984·  ότι η εμπορία του καπνού λαμβάνει χώρα κατά παράδοση στη διάρκεια του έτους που έπεται της συγκομιδής· ότι, υπο τις συνθήκες αυτές, πρέπει να προβλέπεται η υποβολή των αιτήσεων μέχρι το τέλος των ετών που έπονται των ετών συγκομιδής·  ότι για λόγους απλούστευσης, είναι σκόπιμο να συμπεριληφθεί και η συγκομιδή 1982 και να καταργηθεί, κατά συνέπεια, ο κανονισμός (ΕΟΚ) αριθ. 2825/82·  ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Καπνού,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Το άρθρο 7 παράγραφος 2 δεύτερο εδάφιο του κανονισμού (ΕΟΚ) αριθ. 1726/70 αντικαθίσταται από το ακόλουθο κείμενο:  «Κατά παρέκκλιση από την πρώτη περίπτωση του προηγούμενου εδαφίου, είναι δυνατόν να ζητηθεί προκαταβολή από την πριμοδότηση για τον καπνό των συγκομιδών 1982 έως 1984 που καλλιεργείται στην Ελλάδα και υποβάλλεται στη χώρα αυτή σε εμπορική επεξεργασία και συσκευασία, έστω και αν δεν υπάρχει η σύμβαση καλλιέργειας ή η δήλωση καλλιέργειας που αναφέρονται στο άρθρο 2 β).  Η προκαταβολή είναι δυνατόν να ζητηθεί μέχρι τις 31 Δεκεμβρίου του έτους που έπεται του έτους συγκομιδής».  Άρθρο 2  Ο κανονισμός (ΕΟΚ) αριθ. 2825/82 καταργείται.  Άρθρο 3  Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.  Έγινε στις Βρυξέλλες, στις 18 Μαΐου 1983.  Για την Επιτροπή  Poul DALSAGER  Μέλος της Επιτροπής  (1) ΕΕ αριθ. L 94 της 28. 4. 1970, σ. 1.  (2) ΕΕ αριθ. L 164 της 14. 6. 1982, σ. 27.  (3) ΕΕ αριθ. L 191 της 27. 8. 1970, σ. 1.  (4) ΕΕ αριθ. L 297 της 23. 10. 1982, σ. 16.